Den udviste familien Hasakhani fra Stenhøj kommer foreløbig ikke til Danmark.

Det er Integrationsministeriet, der har givet Udlændingeservice medhold i at familien ikke kan få arbejdstilladelse i Danmark. Danish Crown har tilbudt faderen Ato et job som tolk, integrationskonsulent og slagteriarbejder, fordi han kan syv forskellige sprog. Men ministeriet mener, at det arbejde kan besættes med dansk arbejdskraft.  Familien bor nu i Rusland, men børnene er opvokset i Danmark og taler flydende dansk. - Jeg mener det er en skrivebordsafgørelse, når nu hverken Danish Crown eller beskæftigelsesrådet er blevet hørt i sagen. Jeg kan ikke lade være med at tænke, at det er en politisk beslutning, der er truffet, siger folketingsmedlem Bjarne Laustsen (Soc.dem.) For ham og resten af familiens venner i Danmark er sagen ikke slut. De vil fortsat kæmpe for at få familien til landet enten ved at ansøge igen eller ved at finde en anden virksomhed.